b'\n_START_ARTICLE_\nMammografiaseulonta\n_START_SECTION_\nTeho ja kuolleisuuden v\xc3\xa4henem\xc3\xa4\n_START_PARAGRAPH_\nMammografiaseulonnan tehosta ja laadusta on julkaistu useita kattavia tutkimuksia, joihin on osallistunut satoja tuhansia naisia, ja joiden seuranta-aika on ollut 10\xe2\x80\x9320 vuotta; analyysit on tehty 14 vuoden seuranta-ajalla. Rintasy\xc3\xb6p\xc3\xa4seulonta mammografian avulla ehk\xc3\xa4isee rintasy\xc3\xb6v\xc3\xa4st\xc3\xa4 johtuvia kuolemia 50\xe2\x80\x9369-vuotiailla naisilla noin 20\xe2\x80\x9335 prosenttia, jolloin suhteellinen riski eli riski kuolla rintasy\xc3\xb6p\xc3\xa4\xc3\xa4n verrattuna seulomattomiin naisiin on 0,84. Nuoremmassa ik\xc3\xa4luokassa eli 40\xe2\x80\x9349-vuotiailla naisilla kuolleisuuden v\xc3\xa4henem\xc3\xa4 on jonkin verran pienempi, ja suhteellinen riski on 0,85. Luvut tarkoittavat, ett\xc3\xa4 yhden rintasy\xc3\xb6p\xc3\xa4kuoleman v\xc3\xa4ltt\xc3\xa4miseksi t\xc3\xa4ytyy seuloa 1224 naista ik\xc3\xa4luokassa 50\xe2\x80\x9369 vuotta tai 1792 naista ik\xc3\xa4luokassa 40\xe2\x80\x9349 vuotta.\n_START_SECTION_\nHerkkyys ja tarkkuus\n_START_PARAGRAPH_\nSeulontamammografian herkkyys eli sensitiivisyys rintasy\xc3\xb6v\xc3\xa4n l\xc3\xb6yt\xc3\xa4misess\xc3\xa4 on noin 71\xe2\x80\x9396 prosenttia ja tarkkuus eli spesifisyys 94\xe2\x80\x9397 prosenttia. Luvut vaihtelevat jonkin verran eri aikoina ja eri maissa tehtyjen tutkimusten v\xc3\xa4lill\xc3\xa4. Alle 35-vuotiailla naisilla kuvauksen herkkyys on jonkin verran pienempi, ja heille rinnan ultra\xc3\xa4\xc3\xa4nitutkimus saattaa olla mammografiaa parempi vaihtoehto. Niist\xc3\xa4 naisista, joiden seulontamammografiakuvissa n\xc3\xa4kyy poikkeavia l\xc3\xb6yd\xc3\xb6ksi\xc3\xa4, lopulta ainoastaan viidell\xc3\xa4 prosentilla todetaan rintasy\xc3\xb6p\xc3\xa4. Sy\xc3\xb6pien havaitsemistodenn\xc3\xa4k\xc3\xb6isyyden suhteen ei ole huomattu merkitt\xc3\xa4vi\xc3\xa4 eroja perinteisen filmi\xc3\xa4 k\xc3\xa4ytt\xc3\xa4v\xc3\xa4n kuvauksen ja uudemman digitaalimammografian v\xc3\xa4lill\xc3\xa4.\n_START_SECTION_\nSeulontav\xc3\xa4li\n_START_PARAGRAPH_\nVuosittain tehdyn seulonnan sensitiivisyys on parempi kuin joka toinen vuosi tai harvemmin suoritetun kuvauksen, mutta vastaavasti s\xc3\xa4teilyriskit ovat suuremmat. Seulonnan riski/hy\xc3\xb6ty-suhde eli hy\xc3\xb6ty verrattuna mammografian aiheuttamiin haittoihin vaikuttaa olevan paras, kun seulontav\xc3\xa4li on kahdesta viiteen vuoteen.\n_START_SECTION_\nRiskit\n_START_PARAGRAPH_\nMammografiakuvausten t\xc3\xa4rkeimp\xc3\xa4n\xc3\xa4 riskin\xc3\xa4 pidet\xc3\xa4\xc3\xa4n s\xc3\xa4teilyn aiheuttamia sy\xc3\xb6p\xc3\xa4tapauksia. Mammografiaseulonnan hy\xc3\xb6dyt eli rintasy\xc3\xb6pien aikaisempi havaitseminen ja rintasy\xc3\xb6p\xc3\xa4kuolleisuuden v\xc3\xa4heneminen ovat huomattavasti riskej\xc3\xa4 suuremmat, kun seulontaan osallistuvat naiset ovat yli 50-vuotiaita. Ik\xc3\xa4luokassa 30\xe2\x80\x9349 vuotta hy\xc3\xb6ty on hieman pienempi, mutta ylitt\xc3\xa4\xc3\xa4 silti riskit. Rintasy\xc3\xb6p\xc3\xa4seulonnassa havaitaan laskennallisesti noin 105 sy\xc3\xb6p\xc3\xa4\xc3\xa4 jokaista mammografias\xc3\xa4teilyn aiheuttamaa sy\xc3\xb6p\xc3\xa4\xc3\xa4 kohti, kun kuvattavat ovat 50\xe2\x80\x9359-vuotiaita ja kuvaus tehd\xc3\xa4\xc3\xa4n kolmen vuoden v\xc3\xa4lein. Ik\xc3\xa4luokassa 60\xe2\x80\x9369 vuotta vastaava luku on 241. Nuoremmilla naisilla luvut ovat pienempi\xc3\xa4: 40\xe2\x80\x9349-vuotiailla havaitaan 48 sy\xc3\xb6p\xc3\xa4\xc3\xa4 jokaista aiheutettua kohti ja 30\xe2\x80\x9339-vuotiailla 13 sy\xc3\xb6p\xc3\xa4\xc3\xa4, kun seulonta tapahtuu kolmen vuoden v\xc3\xa4lein eik\xc3\xa4 naisten l\xc3\xa4hisukulaisilla ole esiintynyt rintasy\xc3\xb6p\xc3\xa4\xc3\xa4. Jos ensimm\xc3\xa4isen asteen sukulaisnaisilla (\xc3\xa4iti, sisko, tyt\xc3\xa4r) esiintyy rintasy\xc3\xb6p\xc3\xa4\xc3\xa4, on perusteltua aloittaa seulonnat aiemmin ja mahdollisesti tehd\xc3\xa4 niit\xc3\xa4 tihe\xc3\xa4mmin v\xc3\xa4liajoin.\n_START_SECTION_\nMammografiaseulonta Suomessa\n_START_PARAGRAPH_\nMammografiaseulonnat aloitettiin Suomessa vuonna 1987, ja Kansanterveysasetuksen (1992) mukaan kuntien t\xc3\xa4ytyi j\xc3\xa4rjest\xc3\xa4\xc3\xa4 maksuton seulonta kahden vuoden v\xc3\xa4lein 50\xe2\x80\x9359-vuotiaille naisille. Vuoden 2007 alussa astui voimaan uusi Valtioneuvoston asetus seulonnoista (1339/2006), jolla laajennettiin maksuton rintasy\xc3\xb6p\xc3\xa4seulonta ik\xc3\xa4luokkiin 50\xe2\x80\x9369 vuotta._NEWLINE_Suomessa kutsuttiin vuoteen 2006 asti seulontatutkimuksiin vuosittain noin 200\xc2\xa0000 naista; seulontojen laajeneminen yli 60-vuotiaisiin nostanee lukua vuodesta 2007 l\xc3\xa4htien huomattavasti. Suomalaisen seulonnan laadusta on julkaistu useita kattavia tutkimuksia, ja Suomi p\xc3\xa4rj\xc3\xa4\xc3\xa4 hyvin verrattuna eurooppalaiseen keskitasoon._NEWLINE_Kutsutuista naisista yhdeks\xc3\xa4n kymmenest\xc3\xa4 osallistuu. Seulontaan osallistuneista naisista jatkotutkimuksiin kutsutaan noin 2\xe2\x80\x935 prosenttia, mutta rintasy\xc3\xb6p\xc3\xa4 todetaan lopulta vain alle 0,5 prosentilla seulotuista. Seulonnoissa l\xc3\xb6ydet\xc3\xa4\xc3\xa4n Suomessa vuosittain noin 600\xe2\x80\x93800 sy\xc3\xb6p\xc3\xa4tapausta, joista l\xc3\xa4hes 70 prosenttia on pieni\xc3\xa4 ja paikallisia._NEWLINE_Koska mammografiaseulontojen laatuvaatimukset ovat korkeat, Suomen L\xc3\xa4\xc3\xa4k\xc3\xa4riliitto perusti vuonna 2001 seulontamammografian erityisp\xc3\xa4tevyystutkinnon. Erityisp\xc3\xa4tevyyden voi saada radiologian erikoisl\xc3\xa4\xc3\xa4k\xc3\xa4ri, jolla on kahden vuoden ty\xc3\xb6kokemus mammografiayksik\xc3\xb6ss\xc3\xa4 ja riitt\xc3\xa4v\xc3\xa4 teoreettinen koulutus.\n_START_SECTION_\nMammografiaseulonta muissa maissa\n_START_PARAGRAPH_\nKaikki Yhdysvaltojen suuret l\xc3\xa4\xc3\xa4ketieteelliset j\xc3\xa4rjest\xc3\xb6t suosittelevat naisille mammografiaseulontaa 40 ik\xc3\xa4vuodesta yl\xc3\xb6sp\xc3\xa4in. Isossa-Britanniassa seulonnan piiriin kuuluvat kaikki 50\xe2\x80\x9364-vuotiaat naiset, ja seulonta tapahtuu kolmen vuoden v\xc3\xa4lein.\n_START_SECTION_\nEuroopan unionin laatukriteerit\n_START_PARAGRAPH_\nEuroopan unioni on m\xc3\xa4\xc3\xa4ritellyt rintasy\xc3\xb6p\xc3\xa4seulonnalle laatukriteerit vuonna 2001. Seulonnan laatua mittaavia tunnuksia ovat muun muassa seulontakutsujen kattavuus, osallistumisaste, sy\xc3\xb6pien m\xc3\xa4\xc3\xa4r\xc3\xa4 jatkotutkimuksiin l\xc3\xa4hetettyjen naisten keskuudessa, paikallisten ja levinneiden sy\xc3\xb6pien osuus l\xc3\xb6ydetyist\xc3\xa4 kasvaimista ja seulonnan herkkyys. Rintasy\xc3\xb6p\xc3\xa4seulonnan herkkyys eli sensitiivisyys voidaan m\xc3\xa4\xc3\xa4ritell\xc3\xa4 esimerkiksi seulonnassa l\xc3\xb6ydettyjen sy\xc3\xb6pien osuutena niist\xc3\xa4 sy\xc3\xb6vist\xc3\xa4, jotka ilmaantuisivat v\xc3\xa4est\xc3\xb6ss\xc3\xa4 ilman seulontatoimintaa eli nk. taustailmaantuvuudesta.'